दिल्ली उच्च न्यायालय को मिलेंगे 49 सीसीटीवी  
उच्च न्यायालय में हुई एक उच्च स्तरीय बैठक में सुरक्षा को पुख्ता करने का फैसला किया गया।
आतंकवादी हमले की मार झेलने वाले दिल्ली उच्च न्यायालय को 49 सीसीटीवी कैमरे मिलेंगे, जिन्हें अदालत के परिसर के भीतर और बाहर प्रमुख स्थानों पर स्थापित किया जाएगा।  उच्च न्यायालय में हुई एक उच्च स्तरीय बैठक में सुरक्षा को पुख्ता करने का फैसला किया गया। अदालत के चार प्रवेश द्वारों में वाहनों के स्कैनर भी लगाएं जाएंगे। आज की बैठक में दिल्ली सरकार के मुख्य सचिव और कई अन्य वरिष्ठ अधिकारी मौजूद थे।  दिल्ली उच्च न्यायालय बार एसोशिएशन के सचिव डी के शर्मा ने बताया कि बैठक की अध्यक्षता मुख्य न्यायाधीश दीपक मिश्रा ने की। अदालत के गेट नंबर पांच के निकट बुधवार को हुए विस्फोट में 12 लोग मारे गए और अनेक घायल हो गए थे।